ΑΠΌΦΑΣΗ ΤΟΥ ΣΥΜΒΟΥΛΊΟΥ της 13ης Ιουνίου 2005 για την υπογραφή του πρόσθετου πρωτοκόλλου της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Τουρκίας λόγω της διευρύνσεως της Ευρωπαϊκής Ένωσης (2005/672/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310 σε συνδυασμό με το άρθρο 300 παράγραφος 2 πρώτο εδάφιο δεύτερη πρόταση, την πράξη προσχώρησης του 2003, και ιδίως το άρθρο 6 παράγραφος 2, την πρόταση της Επιτροπής, Εκτιμώντας τα ακόλουθα: (1) Η συμφωνία συνδέσεως μεταξύ της Ευρωπαϊκής Οικονομικής Κοινότητας και της Τουρκίας, η οποία υπεγράφη στην Άγκυρα στις 12 Σεπτεμβρίου 1963 (εφεξής αποκαλούμενη «συμφωνία της Άγκυρας») (1), άρχισε να ισχύει την 1η Δεκεμβρίου 1964. (2) Το άρθρο 6 παράγραφος 2 της πράξης προσχώρησης του 2003 επιβάλλει στα νέα κράτη μέλη να προσχωρήσουν στις συμφωνίες που έχουν συνάψει από κοινού τα κράτη μέλη και η Κοινότητα με τρίτες χώρες. (3) Η Επιτροπή, η οποία εξουσιοδοτήθηκε από το Συμβούλιο να διαπραγματευθεί με την Τουρκία πρωτόκολλο της συμφωνίας της Άγκυρας ώστε να ληφθεί υπόψη η διεύρυνση της Ευρωπαϊκής Ένωσης, ολοκλήρωσε με επιτυχία τις εν λόγω διαπραγματεύσεις. (4) Υπό την επιφύλαξη της συνάψεώς του, το πρόσθετο πρωτόκολλο θα πρέπει να υπογραφεί εξ ονόματος της Κοινότητας και των κρατών μελών της, ΑΠΟΦΑΣΙΖΕΙ: Άρθρο μόνο Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν, εξ ονόματος της Ευρωπαϊκής Κοινότητας και των κρατών μελών της, και με την επιφύλαξη της συνάψεώς του, το πρόσθετο πρωτόκολλο της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Τουρκίας λόγω της διευρύνσεως της Ένωσης. Το κείμενο του πρόσθετου πρωτοκόλλου επισυνάπτεται στην παρούσα απόφαση. Λουξεμβούργο, 13 Ιουνίου 2005.

[Source: multi_eurlex | Tokens: 1689]